Julma-Henri

Julma Henri, alias JULMA H on suomalainen rap-artisti. Soolojulkaisujen lisäksi hänet tunnetaan yhtyeistä aaa, Euro Crack ja Julma-Henri &amp; Syrjäytyneet. Hänet tunnetaan kommandopipon käytöstä. Julma Henri on kotoisin Rovaniemeltä, muuttanut Ouluun kouluikäisena ja Helsinkiin vuonna 2005.
Ura.
2005–2008 Al-Qaida Finland ja SRJTNT vol. 1.
Julma-Henri &amp; Syrjäytyneet -yhtyeen debyyttialbumi "Al-Qaida Finlandin" nauhoitukset aloitettiin 2005 Oulussa. 2005–2006 Julma-Henri veti Steen1:n kanssa "Julma-Henri &amp; Ystävät" -nimistä radio-ohjelmaa Free Your Mindissa ja kiersi Suomea keikoilla Asan ja Steen1:n kanssa. Vuonna 2006 Henri vieraili Steen1:n "Nottinghamin paskasheriffi" -mixtapen "Teille kaikille" -kappaleella. Vuoden 2007 alussa Julma-Henri vieraili Asan "Foetida-Pro Promo" -mixtapen "Pohjalla"-kappaleella. 
Toukokuussa 2007 Panama Rayon ja Laineen Kasperin tuottama "Al-Qaida Finland" julkaistiin Ähky Recordsin kautta. Levynjulkaisutapahtuma pidettiin Alppipuistossa Helsingissä. Albumin "240306 (RikRek)" -kappaleesta julkaistiin myös musiikkivideo, jonka ohjasi Jay Siika. Kappaleella vieraili Asa. Tammi–helmikuussa 2008 järjestettiin "Support Al-Qaida Finland" -kiertue, joka kiersi koko Suomen. Kiertueella soittaneen taustaorkesterin kokosi UNiVErSTaS, joka soitti rumpuja kokoonpanossa livenä ja teki sovitukset kappaleista orkesterille. 
Joulukuussa 2008 julkaistiin Julma-Henri &amp; Syrjäytyneiden "SRJTNT vol. 1" -mixtape. Mixtape "SRJTNT vol. 1" oli koottu aiemmin internetissä julkaistuista ja edelliseltä albumilta ylijääneistä kappaleista.
"Al-Qaida Finland" -albumin nimi on muun muassa Spotifyssä sensuroitu ja esiintyy kyseisessä musiikkipalvelussa nykyään nimellä "Album name censored."
2009–2010 Outo nauha ja Psykoterapia.
Kesällä 2009 julkaistiin "Meitsi on matafaka" -kappale, johon musiikkivideon ohjasi Timo Turunen. Kappaleen soitti, sävelsi ja miksasi UNiVErSTaS vuonna 2005. Kappaletta seurasi lokakuussa 2009 julkaistu albumi "Outo nauha", joka oli Henrin ja Laineen Kasperin split-albumi. "Outo nauha" -kuunnelman julkaisi Ähky Records ja jakeli Supersounds. 
Julma-Henri &amp; Syrjäytyneet julkaisi "Psykoterapia"-nimisen albumin 31. maaliskuuta 2010. Albumin soitti, sävelsi ja miksasi UNiVErSTaS. Albumilta julkaistiin musiikkivideo kappaleesta "Kipu". 
Julma-Henrin ja tuottajien Panama Rayo ja UNiVErSTaS yhteistyö loppui erimielisyyksien takia loppuvuodesta 2010.
2010–2011 Kutsu EP / "HENRI" ja Radio Jihad... SRJTNT vol. 2.
Julma Henri julkaisi Ceebrolisticsista tutun tuottaja RPK:n kanssa "Kutsu EP:n" 9. joulukuuta 2010. Albumin kappaleesta "Kutsu" julkaistiin musiikkivideo. Ilmestyessään "Kutsu EP" oli esimakua Julma Henrin ja RPK:n seuraavalta julkaisulta "Henri". Se julkaistiin 16. helmikuuta 2011. Albumin kappaleesta "Pala" julkaistiin musiikkivideo helmikuussa 2011. 
Syyskuussa 2011 Julma Henri ilmoitti julkaisevansa uuden albumin "Radio Jihad... SRJTNT vol. 2" 14. joulukuuta 2011. Levy oli jatkumoa "SRJTNT vol. 1" -mixtapelle ja liikkui samoissa aihepiireissä kuten yhteiskunnan epäkohdat ja henkinen kasvu. Levyn tuotti DJ Polarsoul, ja sillä vierailivat muun muassa Asa, Jontti, Juju, Konna, RPK, Super Janne, C-star, Akli ja Joska. Albumilta julkaistiin musiikkivideot kappaleista "Punainen", "Radio Jihad" ja "Kauppaan kauppaan".
2012–2013 Euro Crack EP ja Eurocrack huume.
7. kesäkuuta 2012 "Euro Crack EP" julkaistiin ilmaiseksi ladattavaksi sivuilla www.EuroCrack.com. Kappaleesta "E.U.R.O.C.R.A.C.K." julkaistiin musiikkivideo. "Euro Crackin" julkaisukeikka järjestettiin 4.8. Tavastialla Helsingissä. Samalla julkaistiin uusi musiikkivideo kappaleesta "Pommi". Elokuussa 2012 julkaistiin tieto tulevasta "Euro Crack -tour" -Suomen-kiertueesta levy-yhtiö Mörssin sivuilla.
Myöhemmin Euro Crack muodostui kaksikon nimeksi. Helmikuussa 2013 Bassoradion Alas-ohjelmassa ensisoitettiin Euro Crack -yhtyeen kappale "Spaced Out". Samalla kappaleesta julkaistiin myös musiikkivideo. Maaliskuun lopussa 2013 julkaistiin levyltä toinen kappale ja musiikkivideo "Douppii douppaa". Kesäkuussa julkaistiin kolmas musiikkivideo kappaleesta "K R Ä K K Ä K R Ä N K K Ä". Euro Crackin "Huume"-albumi ilmestyi 28. kesäkuuta 2013 ja nousi heti ilmestymisviikollaan "Rumban" albumilistalle sijalle 1. Albumi pysyi kahdeksan viikkoa Suomen virallisella listalla. Albumin julkaisi Julma-Henrin oma levy-yhtiö Mörssi yhteistyössä Fullsteam Recordsin kanssa.
2015–2016: JULMA H: Valkoinen ja Musta albumi.
Tammikuussa 2015 julkaistiin YleX-radiokanavan sivuilla ensimmäinen single ja video kappaleesta "$uomineito" 11. syyskuuta 2015 ilmestyneeltä "JULMA H" -albumilta. Albumilta julkaistiin musiikkivideot kappaleista "$uomineito", "Kuukauden Vege", "Lähiö Lähiö", "EVÄ" ja "Kuvittele". Albumin tuotannosta vastasivat muun muassa RPK, DJPP ja Kube. Albumin julkaisi JULMA H:n oma levy-yhtiö Mörssi yhteistyössä Fullsteam Recordsin ja Sony musicin kanssa.
Huhtikuussa 2015 julkaistiin Bassoradiossa kappale "Fuck Monopoly". Kappale esitettiin live-taltiontina maaliskuussa 2016 julkaistussa "Onnenonkija"-elokuvassa (Helsinki Filmi 2016).
Joulukuussa 2016 julkaistiin "Musta albumi" yhteistyössä Mörssin ja Playground musicin kanssa. Albumilta julkaistiin musiikkivideot kappaleista "Se on menoo" ja "Muista syöttää sudet". "Musta albumi" arvosteltiin vuoden 2016 kovimmaksi suomalaiseksi raplevyksi. 
Joulukuussa Julma H julkaisi kappaleen "Väärät profeetat", jonka tausta oli lainattu Profeetat-yhtyeen "Sinuhe"-kappaleesta. Kappale kritisoi rankasti räppäreitä Cheek ja Elastinen sekä toi esiin musiikkialan monopoleja. 
2017–2018 Kuollu Kulma ja Punasii Päin.
Syksyllä 2017 järjestettiin koko Suomen kiertänyt AQF10V-kiertue. Samaan aikaan julkaistiin "Al-Qaida Finland" -albumista vinyylipainos. Vinyylipainos myytiin nopeasti loppuun. Se oli vuoden 2017 Suomen myydyin vinyylialbumi. 
Julma H:n ja Sairas T:n yhteissalbumi "Kuollu kulma" julkaistiin 2. maaliskuuta 2018. Sen julkaisivat levy-yhtiöt 3rd Rail ja Playground Music Finland. 
Keväällä 2018 julkaistiin Mika Ahlforsin ohjaama ”suomiräppielokuva” "Punasii päin", joka kertoo muun muassa graffiteista ja syrjäytymisestä. Elokuvassa Julma H näytteli pääosaa (Mörssi &amp; Ahlfors Films 2018). Elokuva oli ehdokkaana Jussi-palkinnon voittajaksi. Julma H ilmoitti jäävänsä määrittelemättömäksi ajaksi lomalle 19. tammikuuta 2019. 
2022– aaa ja Paratiisi SRJTNT Vol. 3.
Juhannusyönä 2022 julkaistiin YouTubessa Julma Henrin uuden bändin aaa:n ensimmäinen videosingle "Piruparat". Julma Henrin lisäksi aaa-bändiin kuuluvat muusikot Tes La Rok, Jani Lehtosaari (Impaled Nazarene), Pötsi (Päivän Leike) ja Moha. 8. lokakuuta 2022 julkaistiin aaa-yhtyeen EP 'helltape'. Julma Henri: Aaa LP julkaistiin 16. joulukuuta 2022.
15. syyskuuta 2023 julkaistiin Julma Henri, Loasteeze ja Timo Pieni Huijaus: Aina (Remix), jossa kerrottiin syksyllä ilmestyvän "SRJTNT VOL 3" -levy. Albumin julkaisupäiväksi ilmoitettiin 22. joulukuuta 2023., mutta "Paratiisi SRJTNT Vol. 3" -albumi ilmestyi lopulta 26. tammikuuta 2024. Albumilta julkaistiin neljä singleä: "Paa se biisi soimaan ft. Raappana", "Kuningas", "Rikosrekisteri 2 ft. Asa" ja "Valitset sä vielä mut ft. Ina Forsman".
 Albumi oli ehdolla vuoden 2024 rap-levyksi Suomirapradio- ja Funky Amigos -gaalassa.
Elokuussa 2025 uutisoitiin Julma Henrin julkaisevan uuden "Sininen"-ep:n 26. syyskuuta, joka avaa myöhemmin julkaistavan "Polaris"-albumin tarinan ensimmäisen luvun. Ep:n julkaisun myötä Julma Henri kiertää Suomea yhteiskiertueella Steen1:n kanssa. 
Muuta.
Vuodesta 2023 Henri ylläpitää podcastia "Julma Henri &amp; Ystävät" yhdessä Seppo Lampelan (ent. Steen1) kanssa. Kaksikko julkaisi Loasteezen tuottaman singlen ”Maanpetturi” 19. heinäkuuta 2024. Kaksi viikkoa kappaleen julkaisun jälkeen levy-yhtiö Mörssi Records sai 10 vuoden pääsykiellon somepalvelu TikTokkiin. Aihe on herättänyt keskustelua.